钦定古今图书集成/明伦汇编/交谊典/第114卷 > 大学衍义 > 《释怀赋》〈并序〉李翱
## 钦定古今图书集成/明伦汇编/交谊典/第114卷 > 大学衍义 > 《释怀赋》〈并序〉李翱

读《党锢传》，哀直道之多尢不容，作《释怀赋》。其词曰：

怀夫人之郁郁兮，历晦蚤而伤离。吾心直以无差兮，
惟上大其能知。邪何德而必好兮，忠何尢而甚疑？彼
陈词之多人兮，胡不去众而讯之？进尽言之不信兮，
退远去而不获。弗验实而考省兮，固余道之所厄。昔
师商之亲圣兮，德既均而行革。惟肝肠之有殊兮，守
不同其何责？愿披怀而竭闻兮，道既塞而已行。路非
险而不通兮，人忘我而异情。王章直而狱死兮，李固
忠而陷刑。自古世之所悲兮，矧末俗之衰诚。哀贞心
之洁白兮，疾苗莠之纷生。令农夫以手锄兮，反翦去
乎嘉茎。岂捐秽而语之兮，详瞪瞢而不肯听。欲释去

自抑兮，壮大观于竞生。拔馨香之茝兰兮，树蒿蔚以
罗列。斥通路而使芜兮，恋棘迳之中绝。置《春秋》而徇
心兮，羌与此其奚别？昔誓辞而约文兮，期共死以皆
居。嗟所守之既异兮，乃汗漫而遗初。心皓白而不容
兮，非市直而望利。忠不顾兮立忌，交不同而行弃。悲
夫！不徇己而必仇兮，谅非水火其可畏。猥吾行之不
然兮，直愧心而惧义。嘉山松之苍苍兮，岁苦寒而亦
瘁。吾固乐其贞刚兮，夫何尢乎小异。欲静默而绝声
兮，岂不悼厥初之所志？抑此怀而不可兮，终永夜以
歔欷。